Temeljem članka 14. Zakona o proračunu («Narodne novine» br. 87/08, 136/12 i 15/15) i članka 32. Statuta općine Podcrkavlje („Službeni vjesnik Brodsko-posavske županije“ br. 07/18, 07/20 i 34/21), Općinsko vijeće općine Podcrkavlje na svojoj 7. sjednici održanoj dana 23. studenog 2021. donosi

**ODLUKU O IZVRŠAVANJU**

**PRORAČUNA OPĆINE PODCRKAVLJE ZA 2022. GODINU**

1. **OPĆE ODREDBE**

Članak 1.

Ovom Odlukom uređuje se struktura prihoda i primitaka te rashoda i izdataka Proračuna Općine Podcrkavlje za 2022. godinu (dalje u tekstu: Proračun), njegovo izvršavanje i opseg zaduživanja, upravljanje dugom, te financijskom i nefinancijskom imovinom, ovlasti općinskog načelnika, te druga pitanja u izvršavanju Proračuna.

Članak 2.

Proračun se donosi i izvršava u skladu s načelima jedinstva i točnosti proračuna, uravnoteženosti, obračunske jedinice, univerzalnosti, specifikacije, dobrog financijskog upravljanja i transparentnosti.

Članak 3.

Ako se tijekom godine usvoje odluke i drugi propisi na osnovi kojih nastaju nove obveze za Proračun, sredstva će se osigurati u Proračunu za sljedeću proračunsku godinu u skladu s trogodišnjim fiskalnim projekcijama i mogućnostima.

1. **SADRŽAJ PRORAČUNA**

Članak 4.

Proračun se sastoji od općeg i posebnog dijela.

Opći dio Proračuna čini Račun prihoda i rashoda i Račun financiranja.

Račun prihoda i rashoda sastoji se od prihoda od poreza, pomoći, prihoda od imovine, prihoda od pristojbi i naknada, ostalih prihoda i prihoda od prodaje nefinancijske imovine. Prihodima se financiraju rashodi utvrđeni za financiranje javnih potreba na razini Općine na temelju zakonskih i drugih propisa.

U računu financiranja iskazuju se primici od financijske imovine i zaduživanja te izdaci za financijsku imovinu i za otplatu kredita i zajmova.

Posebni dio Proračuna sastoji se od plana rashoda i izdataka raspoređenih u programe koji se sastoje od aktivnosti i projekata. Rashodi i izdaci prikazani u posebnom dijelu proračuna prikazani su prema ekonomskoj, organizacijskoj, programskoj, funkcijskoj i lokacijskoj klasifikaciji te prema izvoru financiranja.

1. **IZVRŠAVANJE PRORAČUNA**

Članak 5.

Proračunska sredstva koristit će se samo za namjene utvrđene u Proračunu.

Uplaćene i prenesene, a neplanirane pomoći, donacije i prihodi za posebne namjene mogu se koristiti prema naknadno utvrđenim aktivnostima i/ili projektima u Proračunu.

Sredstva za pokroviteljstva, te za aktivnosti i projekte koja se izvršavaju kao subvencije, donacije i pomoći pojedinom korisniku, raspoređuje Općinski načelnik ako krajnji korisnik nije utvrđen u Posebnom dijelu Proračuna, programu javnih potreba ili drugom aktu Općinskog vijeća.

Članak 6.

Nalogodavac i odgovorna osoba za izvršavanje Proračuna u cjelini je Općinski načelnik i to

za zakonito, učinkovito i ekonomično raspolaganje raspoređenim sredstvima u Proračunu.

Tijela općinske uprave odgovorna su za prikupljanje proračunskih prihoda i za potpunu i pravodobnu naplatu prihoda na računu Proračuna u skladu sa zakonima i propisima donesenim na temelju zakona te za izvršavanje svih rashoda sukladno namjenama i iznosima utvrđenim u Posebnom dijelu Proračuna.

Članak 7.

Ako se u tijeku proračunske godine zbog nastanka novih obveza za Proračun ili zbog promjena gospodarskih kretanja povećaju rashodi ili izdaci, odnosno smanje prihodi ili primici Proračuna, Općinski načelnik može obustaviti izvršavanje pojedinih rashoda ili izdataka najviše 45 dana.

Općinski načelnik donosi privremene mjere obustave.

Ako se za vrijeme provođenja mjera privremene obustave izvršavanja Proračuna, Proračun ne može uravnotežiti, Općinski načelnik mora najkasnije u roku od 15 dana prije isteka roka za privremenu obustavu izvršavanja Proračuna predložiti izmjene i dopune Proračuna, kojima se ponovno uravnotežuju prihodi i primici odnosno rashodi i izdaci Proračuna.

Članak 8.

Prihodi Proračuna ubiru se i uplaćuju u Proračun u skladu sa Zakonom i drugim propisima neovisno o visini prihoda planiranih u Proračunu.

Članak 9.

Ako aktivnosti i projekti za koje su sredstva osigurana u Proračunu tekuće godine nisu izvršeni do visine utvrđene Proračunom mogu se u toj visini izvršavati u sljedećoj godini, ako su ispunjeni osnovni preduvjeti:

1. Proračunska sredstva osigurana u Proračunu tekuće godine za aktivnosti i projekte koji se prenose, moraju ostati na kraju godine neizvršena ili izvršena u iznosu manjem od planiranog, bez izvršenih preraspodjela tijekom tekuće godine.

2. Prenesene aktivnosti i projekti mogu se izvršavati u sljedećoj proračunskoj godini uz suglasnost Općinskog načelnika.

1. **PRORAČUNSKA PRIČUVA**

Članak 10.

U proračunu su planirana sredstva Proračunske pričuve u ukupnom iznosu 50.000,00 kn*.* Sredstva proračunske pričuve koriste se za nepredviđene namjene, za koje u proračunu nisu osigurana sredstva, ili za namjene za koje se tijekom godine pokaže da za njih nisu utvrđena dovoljna sredstva jer ih pri planiranju proračuna nije bilo moguće predvidjeti, za financiranje rashoda nastalih pri otklanjanju posljedica elementarnih nepogoda, epidemija, ekoloških nesreća ili izvanrednih događaja koji mogu ugroziti okoliš i ostalih nepredvidivih nesreća, za izvršavanje sudskih odluka i nagodbi za isplatu naknade i rente, te za druge nepredviđene rashode tijekom godine.

O korištenju sredstava proračunske pričuve odlučuje općinski načelnik, o čemu izvješćuje Općinsko vijeće*.* Sredstva proračunske pričuve ne mogu se koristiti za davanje pozajmica.

1. **UPRAVLJANJE FINANCIJSKOM I NEFINANCIJSKOM IMOVINOM**

Članak 11.

Raspoloživim novčanim sredstvima na računu Proračuna upravlja Općinski načelnik.

Novčana sredstva iz stavka 1. ovog članka mogu se polagati u poslovnu banku, poštujući načela sigurnosti, likvidnosti i isplativosti ulaganja. Odluku o izboru banke donosi Općinski načelnik.

Članak 12.

U slučaju da prestane javni interes za vlasništvo dionica ili udjela u kapitalu pravnih osoba Općinsko vijeće na prijedlog Općinskog načelnika može odlučiti da se dionice odnosno udjeli u kapitalu prodaju ako to nije u suprotnosti s posebnim zakonom. Ostvarena sredstva od prodaje udjela i uloga u kapitalu koriste se za nabavku nefinancijske i financijske imovine.

Članak 13.

Općinski načelnik može otpisati ili djelomično otpisati dug Općini ako bi troškovi postupka naplate potraživanja bili u nerazmjeru s visinom potraživanja odnosno zbog drugog opravdanog razloga, sukladno propisima.

Općinski načelnik može odobriti odgodu plaćanja duga najviše do šest mjeseci.

Općinski načelnik može odobriti obročnu otplatu duga najviše do dvanaest mjeseci.

Općinski načelnik će odlukom propisati kriterije i mjerila za odgodu plaćanja, obročnu otplatu duga te otpis ili djelomičan otpis potraživanja iz stavka 1., 2. i 3. ovog članka.

**VI. ISPLATA SREDSTAVA IZ PRORAČUNA**

Članak 14.

Svaki rashod i izdatak iz Proračuna mora se temeljiti na vjerodostojnoj knjigovodstvenoj ispravi kojom se dokazuje obveza plaćanja. Financijsko računovodstveni službenik općinske uprave mora prije isplate provjeriti i potvrditi potpisom pravni temelj i visinu obveze koja proizlazi iz knjigovodstvene isprave. Nalog za isplatu iz Proračuna s oznakom pozicije i programa izdaje, ovjerava i odobrava općinski načelnik svojim potpisom.

Članak 15.

Sredstva za rad političkih stranaka zastupljenih u Općinskom vijeću, naknade troškova za rad članova Općinskog vijeća i njegovih radnih tijela, isplaćivat će se temeljem Odluke Općinskog vijeća o određivanju naknada vijećnicima i drugim osobama koje bira ili imenuje Općinsko vijeće i naloga načelnika.

Članak 16.

Plaćanje predujma moguće je samo uz odobrenje općinskog načelnika.

Odobrenje iz stavka 1. ovog članka podrazumijeva ovjeru knjigovodstvene isprave kojom se zahtjeva plaćanje predujma.

Članak 17.

Pogrešno ili više uplaćeni prihodi u Proračunu, vraćaju se uplatiteljima na teret tih prihoda.

Pogrešno ili više uplaćeni prihodi u proračune prethodnih godina, vraćaju se uplatiteljima na teret rashoda Proračuna.

Članak 18.

Instrumenti osiguranja plaćanja primljeni od pravnih osoba kao sredstvo osiguranja naplate potraživanja, jamstva dobavljača i izvođača radova i usluga za dobro i pravovremeno izvođenje radova i usluga, dostavljaju se u Jedinstveni upravni odjel službeniku računovodstva radi evidentiranja u poslovnim knjigama.

1. **POLUGODIŠNJI I GODIŠNJI IZVJEŠTAJ O IZVRŠENJU PRORAČUNA**

Članak 19.

Financijsko računovodstveni službenik Jedinstvenog upravnog odjela, polugodišnji izvještaj o izvršenju Proračuna dostavlja Općinskom načelniku do 5. rujna tekuće godine. Općinski načelnik podnosi Općinskom vijeću, na donošenje polugodišnji izvještaj o izvršenju Proračuna do 15. rujna tekuće godine.

Financijsko računovodstveni službenik Jedinstvenog upravnog odjela, godišnji izvještaj o izvršenju proračuna dostavlja Općinskom načelniku do 01. svibnja tekuće godine za prethodnu godinu. Općinski načelnik podnosi Općinskom vijeću na donošenje godišnji izvještaj o izvršenju Proračuna do 1. lipnja tekuće godine za prethodnu godinu.

Općinski načelnik godišnji izvještaj o izvršenju Proračuna dostavlja Ministarstvu financija i Državnom uredu za reviziju u roku od 15 dana nakon što ga donese Općinsko vijeće.

1. **NADZOR PRORAČUNA**

Članak 20.

Proračunski nadzor postupak je nadziranja zakonitosti, svrhovitosti i pravodobnosti korištenja proračunskih sredstava kojim se nalažu mjere za otklanjanje utvrđenih nezakonitosti i nepravilnosti. Obuhvaća nadzor računovodstvenih, financijskih i ostali poslovnih dokumenata. Proračunski nadzor obavlja Ministarstvo financija.

1. **URAVNOTEŽENJE PRORAČUNA I PRERASPODJELA SREDSTAVA**

**PRORAČUNA**

Članak 21.

Ako tijekom godine dođe do povećanja rashoda i/ili izdataka odnosno smanjenja prihoda i/ili primitaka općinski načelnik može poduzeti mjere za uravnoteženje Proračuna propisane Zakonom o proračunu.

Članak 22.

Općinski načelnik može donijeti odluku o preraspodjeli sredstava unutar pojedinih pozicija s tim da umanjenje pojedine pozicije rashoda ne može biti veće od 5% sredstava utvrđenih na stavci rashoda koja se umanjuje.

O izvršenim preraspodjelama u smislu stavka 1. ovog članka općinski načelnik izvještava Općinsko vijeće prilikom podnošenja polugodišnjeg i godišnjeg izvještaja o izvršenju Proračuna.

1. **ZADUŽIVANJE**

Članak 23.

Općina se može dugoročno zaduživati za investicije uzimanjem kredita ili izdavanjem vrijednosnih papira, uz prethodnu suglasnost Općinskog vijeća i Vlade Republike Hrvatske.

Ukupna godišnja obveza Općine može iznositi najviše do 20% ostvarenih prihoda u godini koja prethodi godini u kojoj se zadužuje, a u iznos ukupne godišnje obveze uključena su i dana jamstva, neplaćene obveze iz prethodnih godina i suglasnosti iz članka 90. stavka 2. Zakon o proračunu.

Općina Podcrkavlje ima zaduženje u iznosu od 4.600.000,00 kuna ( slovima: četirimilijunaišestotisućakuna) realizirano (nastalo) tijekom 2021. godine i to za potrebe kapitalnog projekta „Izgradnje društvenog i vatrogasnog doma u općini Podcrkavlje“

U 2022. godini iznos zaduženja iz stavka 2 ovog članka vraćat će se u dogovorenim mjesečnim anuitetima zajedno s pripadajućom kamatom.

Članak 24.

Za premošćivanje jaza nastalog zbog različite dinamike priljeva sredstava i dospijeća obveza, Općinski načelnik može se zadužiti uzimanjem zajma ili kredita kod poslovne banke kod koje općina ima otvoren račun samo na temelju odluke Općinskog vijeća o kratkoročnom zaduženju, najduže do 12 mjeseci bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova, a najviše do ukupne visine od 1.000.000,00 kuna.

Članak 25.

Pravna osoba u većinskom izravnom vlasništvu čiji je općina osnivač može se zaduživati samo za investiciju uz suglasnost općinskog načelnika i uz uvjete i način propisan Zakonom o proračunu.

Općinski načelnik također može dati jamstvo pravnoj osobi u većinskom izravnom vlasništvu općine čiji je osnivač za ispunjenje obveza pravne osobe, uz uvjete i na način propisan Zakonom o proračunu.

Općina je obvezna prije davanja jamstva ishoditi suglasnost ministra financija.

Ugovor o jamstvu sklapa općinski načelnik.

1. **ZAVRŠNA ODREDBA**

Članak 26.

Ova Odluka stupa na snagu osmog dana od dana objave u „Službenom vjesniku Brodsko-posavske županije“, a primjenjuje se od 01. siječnja 2022 godine.

*OPĆINSKO VIJEĆE*

*OPĆINE PODCRKAVLJE*

*KLASA: 400-08/21-01/17*

*URBROJ: 2178/13-01-21-1*

 *M.P. PREDSJEDNIK*

 *OPĆINSKOG VIJEĆA*

 Damir Miletić, ing.,

Dostaviti:

1. Dosje Općinskog vijeća
2. Ministarstvo financija, Katančićeva 5, Zagreb
3. Državni ured za reviziju, Područni ured Slavonski Brod , P. Krešimira IV br. 20,

35 000 Slavonski Brod

1. „Službeni vjesnik Brodsko-posavske županije“, P. Krešimira IV br. 1, Slav. Brod
2. Računovodstvo
3. Pismohrana
4. Internet stranica [www.podcrkavlje.hr](http://www.podcrkavlje.hr)